
AVIZ

asupra propunerii legislative privind constituirea zonelor metropolitane
Cu adresa nr. 182 din 29.05.2003, Biroul Permanent, conform art. 89 din Regulamentul Camerei Deputaţilor, a sesizat pentru examinare şi avizare Comisia pentru Buget, Finanţe şi Bănci cu propunerea legislativă privind constituirea zonelor metropolitane.

In urma examinării, în şedinţa din data de 25.11.2003, Comisia, cu unanimitate de voturi, a hotărât respingerea din următoarele considerente:

Înfiinţarea zonelor metropolitane este reglementată de art. 7 alin. (1) din Legea nr. 351/2001 privind aprobarea Planului de amenajare a teritoriului naţional.

O mare parte a articolelor din propunerea legislativă se regăsesc în Legea nr. 351/2001, ceea ce contravine prevederii art. 14 alin. (1) din Legea nr. 24/2000 privind normele de tehnică legislativă pentru elaborarea actelor normative.

Prin urmare, cadrul legal pentru înfiinţarea acestor zone există, lipsind însă un act normativ care să reglementeze regimul juridic al zonelor metropolitane. În acest scop, Ministerul Administraţiei şi Internelor va prezenta Guvernului proiectul de lege privind constituirea şi regimul juridic al zonelor metropolitane, care va fi transmis Parlamentului spre dezbatere şi adoptare.

